En 29-årig mand, som sidste sommer blev idømt et års ubetinget fængsel for racistisk motiveret hærværk på den jødiske kirkegård i Aalborg, skal nu have sin sag prøvet ved Vestre Landsret. Efter planen skal det ske mandag og tirsdag i Vestre Landsrets afdeling i Aalborg. Hærværket på kirkegården skete søndag 4. april 2021 lidt efter midnat. Her blev der hældt rød maling på muren ved kirkegården, ligesom der blev efterladt løbesedler med antisemitisk tekst – altså tekst der utrykte jødehad. Derudover var der omkring gravpladserne lagt dukker, der var smurt ind i rød farve, som var det blod. Kendt skyldig 10 dage efter hærværket blev den 29-årige mand anholdt og sigtet i sagen. Han blev samtidig varetægtsfængslet, og i juni måned blev han i byretten i Aalborg kendt skyldig i at stå bag racistisk betinget hærværk. Han blev således dømt for såvel hærværk som for overtrædelse af straffelovens såkaldte racismeparagraf. Når straffen i sommer løb op i et års ubetinget fængsel, skyldes det, at manden havde en reststraf stående fra en gammel dom. Den reststraf valgte byretten at udløse i forbindelse med den nye dom. Manden ankede dommen på stedet, da afgørelsen faldt i byretten, og mandag-tirsdag skal Vestre Landsret tage stilling til, om manden er skyldig, og om straffen i givet fald er passende.
Sagen om hærværk mod en jødisk gravplads i Aalborg skal nu afprøves i landsretten.